בית הספר לניוד מבצעי

בית הספר לניוד מבצעי (יחידה 444, בראשי תיבות: בלנ"מ) הוא יחידה מובחרת בצה"ל המתמחה בלוחמת הניוד ואחראית על הכשרות בתחום הניוד המבצעי. היחידה הוקמה בשנת 2005 על ידי זרוע היבשה, במטרה ליצור גוף שיהווה מקור ידע בתחום הניוד המבצעי וביטחון שוטף, ויכשיר לוחמים ויחידות מיוחדות מכלל צה"ל כאנשי ניוד טקטיים. היחידה פועלת בשגרה, במבצעים ופעילויות מיוחדות וחשאיות. היחידה פועלת בשיתוף פעולה עם יחידות מיוחדות ויחידות עילית בצה"ל.
היחידה היא מקור הסמכה וידע למבצעים מורכבים בתחום לוחמת הניוד.

היסטוריה 

במהלך שנת 1977 פעל מתקן 5135 ברפיח להכשרת נהגי סיור אוגדתיים. בשנת 1979, בעקבות הסכם השלום בין ישראל למצרים, המתקן עבר לצאלים. בשנת 1980 הוקם "בית ספר למודיעין וסיור" (מו"ס), לאימוני יחידות מודיעין וסיור.

בשנת 1996 הוקם מדור נהיגה מבצעית במו"ס. בשנת 1999, בעקבות תאונה של פלס"ר 500, התבצע לראשונה קורס נהיגה מבצעית. בשנת 2001 הוקם בית ספר למודיעין שדה, (ביסלמ"ש) יחידת הנהיגה המבצעית נשארה כחלק מביסלמ"ש בצאלים. בשנת 2004, בעקבות תאונה בתרגיל של גדוד 71, התקבלה החלטה בזרוע היבשה להקים את בית הספר לניוד מבצעי. יישום ההחלטה התבצע בשנת 2005, עם הקמתו של בית הספר.

בשנת 2010, לאחר עבודת מטה ממושכת, התרחב בית הספר למתכונתו הנוכחית.

בשנת 2018, לאחר עבודות מטה נוספות – שונתה כפיפות היחידה מהמרכז לאימונים ביבשה למרום (מרכז הטסה והכשרות מיוחדות) יחד עם יחידות נוספות כגון עוקץ ולוט"ר.

בשנת 2022 זכתה היחידה בפרס רמטכ"ל כהוקרה על פעילותיה במבצעים מיוחדים ועל קידום והובלת תחום הניוד בצה״ל.

תפקידי בית הספר 
להיות כוח זמין למשימות מבצעיות מיוחדות בשיגרה ובחירום.
להוות גוף מקצועי מכשיר ומסמיך בתחום הנהיגה הקרבית.
לבצע רענונים והכשרות גם בחירום.
להוות גוף מבקר ומייעץ בתחום הנהיגה המבצעית לחיל הרגלים ולזרוע היבשה.
למסד ולהטמיע ידע מקצועי, תאורטי ומעשי בכלל גופי הניוד.
להכשיר את נהגי הגזרות ואת הנהגים המבצעים של צה״ל כאנשי ניוד טקטיים.

מבנה 
בית הספר בנוי מארבע פלגות ומשלוש פלגות מילואים הדרכה אשר אנשיהן הם לוחמים-מדריכים, מדור היתרים ופלוגת מפקדה.

פלגת הכשרות 
תחת הפלגה ארבעה צוותים:
צוות נהיגה מבצעית – הצוות מכשיר נהגים מבצעיים ליחידות המובחרות, פלוגות הניוד בחטיבות הח"יר ולפלוגות המסייעות. אורך הקורס הוא בן ארבעה שבועות ומתבצע על רכב מסוג האמר סיור והאמר גנרי.
צוות משאיות – הצוות מכשיר נהגים עבור מסגרות הפת"ן (פינוי, תספוק וניוד) בחטיבות הסדירות. כלל המוכשרים הם בוגרי מסלול ביחידה. בסיום הקורס המדריכים רשאים לנהוג נהיגה מבצעית חשוכה על גבי משאיות. הקורס מתבצע על משאית מסוג אושקוש HEMTT 8×8.
 צוות ניווט – צוות אשר מכשיר ומאמן את נווטי החוד של מחלקות העורב והגדס"רים בחטיבות החי"ר השונות וכן נווטים של צוותי ניוד ביחידות מיוחדות בצה"ל לניווט רכוב אופרטיבי
 צוות איתן – צוות אשר מכשיר לוחמים מהגדס"רים על גבי נגמ"ש ה"איתן".

פלגת נהיגת הבט"ש 
תחת הפלגה ארבעה צוותים:
צוות האמר – הצוות מכשיר לוחמים ונהגים מכלל צה"ל לנהיגה קרבית על גבי האמר קל וממוגן לכל גזרות הבט"ש. בקורס נוהגים החניכים בצירי כורכר, עפר וכביש ואורך הקורס הוא כשבועיים.
צוות סוואנה – צוות המכשיר לוחמים ונהגים מכלל צה"ל לנהיגה בדרכים עירוניות ובין־עירוניות כנהגי עתודה לכל גזרות הבט"ש. הקורס מתבצע על גבי שברולט סוואנה ואורכו כשבוע.
צוות פנתר – מכשיר לוחמים ונהגים מכלל צה"ל לנהיגה קרבית על צירי כורכר, עפר וכבישים על גבי ה"פנתר": משאית ממוגנת מסוג FMTV. אורכו של הקורס שלושה שבועות. בנוסף מבצע הצוות הכשרה על רכב ממוגן הנקרא "זאב". אורכו של הקורס הוא כשבוע.
צוות זאב – הצוות מכשיר לוחמים ונהגים מכלל צה"ל לנהיגה קרבית על גבי "זאב". אורכו של הקורס הוא כשבוע.
צוות דוד – צוות המכשיר לוחמים ונהגים מכלל צה"ל לנהיגה קרבית על גבי צירי כורכר, עפר וכביש על רכב ממוגן הנקרא "דוד" לכל גזרות הבט"ש. אורכו של הקורס הוא כשבוע.
צוות טיגריס – צוות המכשיר לוחמים ונהגים מכלל צה״ל לנהיגה קרבית על גבי טיגריס.

מדור אימונים
תחת המדור שתי פלגות:
 פלוגת ניוד
שני צוותי ניוד – הצוות מבצע אימונים למסגרות ניוד במחלקות החי"ר ומאמן את הנהגים, הנווטים ומפקדי המחלקות. בנוסף מבצע רענונים ושמירת כשירות ללוחמים שעברו קורס נהיגה מבצעית.
פלוגת מסלול
הפלוגה אחראית על הכשרת חיילי המסלול ביחידה כמדריכי ניוד מבצעי. אחריות זו היא לכלל שלבי המסלול ונכללים בה גם תכנים שאינם נוגעים במישרין בנהיגה: חינוך, קליעה, כושר גופני, ניווט, בטיחות ומנהיגות. תחת מפקד הפלוגה יש בכל זמן בין שניים לשלושה צוותים.

מדור היתרים 
מדור המבצע היתרים לנהיגה בכל רכבי בית הספר, כל חניך אשר עובר קורס בבית הספר עובר תחילה במדור היתרים כדי לקבל רישיון לנהוג ברכב צבאי.

שיבוץ והכשרה 
היחידה מקיימת מיון למלשבים המתאימים לבעלי פרופיל 82 ומעלה. בנוסף גם נפלטי יחידות מובחרות או התנדבותיות יכולים להתמיין ליחידה. (בעבר הגיוס ליחידה היה למסיימי גיבוש יחטיות של סיירת נחל).
אלו שעוברים את המיון ליחידה ומתקבלים אליה, מתגייסים באחד משלושה מחזורי הגיוס מרץ, אוגוסט ונובמבר (בכל מחזור גיוס ישנו צוות לוחמים אחד בלבד של היחידה).

מסלול הכשרת הלוחם אינטנסיבי ונמשך כשנה, אותו מסיימים הלוחמים ברמת רובאי 07. המסלול מתחיל בטירונות חי"ר בפלוגה ייעודית של חטיבת המרום לצד לוחמי עוקץ ולוט״ר בבא״ח צנחנים ואימון מתקדם מקוצר. לאחר מכן עוברים טירונות יחידה, ניווטים, קליעה, קרב מגע ולוחמה בשטח בנוי, קורס צניחה ועוד. בחודשים שלאחר מכן לומדים הלוחמים את יסודות ואלמנטים הניוד המבצעי. המסלול כולל מכונאות ותפעול תקלות מורכבות בשטח עוין. בחלקו האחרון של המסלול הלוחמים מתמקצעים בנהיגת כביש על מגוון כלים. כלל הלוחמים עוברים בסוף ההכשרה תכני פיקוד והדרכה. בתום ההכשרה מבצעים שבוע הפוך ומסכם מסלול בהם מבצעים את כל התוכן שנעשה במסלול.

באוגוסט 2021 גויסו לראשונה לוחמות ליחידה. היחידה מבצעת גיבוש בבסיס בהל"ג לבנות שהתגייסו לשרת כלוחמות בחיל הגנת הגבולות. כלל הלוחמות ביחידה משרתות בפלגת הבט"ש.

מפקדי היחידה

פעילות מבצעית 

כפועל יוצא מן היכולות המבצעיות בתחום הניוד מופעלת היחידה במצב חירום וכפופה לעוצבת הבזק לצורכי ניוד בתנאי שטח קשים ובאזורים הדורשים יכולות נהיגה מיוחדות.

מבצע שובו אחים 
בעקבות חטיפת שלושת בני הישיבה ב־2014, הכריז בית הספר על הקפצת חירום. במבצע שנמשך כשלושה שבועות השתתפו בכל שבוע כ־25 לוחמים, קצינים ואנשי קבע מהיחידה.

עיקרי המשימות במבצע:
מעצרים חשוכים ומוארים.
מתן אספקה לצוותי הסריקות.
צוותי חפ"ק למח"ט, לסמח"ט ולמג"דים.

מבצע צוק איתן 
ביולי 2014, עם סיום מבצע "שובו אחים" ובעקבות ירי רקטות תלול מסלול מתמשך על יישובי הדרום פתח צה"ל במבצע "שינוי מסלול" אשר בהמשך התפתח למבצע צוק איתן. בית הספר לניוד מבצעי השתתף במבצע במספר משימות: מחפ"קים ופינוי פצועים ועד לניוד כוחות וצוותים ייעודיים וחבירה ליחידות מובחרות אחרות.
במהלך המבצע פונו על ידי בית הספר:
15 פצועים על גבי סבל חי"ר, על ידי כוח הפינוי של חטיבה 261.
7 פצועים, מחבל חמאס וכלב של עוקץ על ידי כוח סיור של חטיבה 35.
3 פצועים על ידי כוח סיור של חטיבה 933.
במהלך המבצע גויסו בצו שמונה 3 קצינים ו־14 מדריכים.
במהלך המבצע ביצע בית הספר הכשרות ורענונים בחירום על רכבי סיור, כלי רכב ממוגנים ורכבים מנהלתיים.

מבצע שומר החומות 
 במהלך המבצע לוחמי הניוד סופחו לאוגדות ביהודה ושומרון ובעזה.
 היחידה ביצעה כ-98 מבצעים במהלך המבצע.
 ליחידה הוענקה תעודת הצטיינות ממפקד אוגדת עזה על תפקודה במהלך המבצע.

מבצע שובר גלים 
מבצע שובר גלים הוא מבצע צבאי ביהודה ושומרון שהחל ב־31 במרץ 2022, לאחר שורה של פיגועים שביצעו מחבלים פלסטינים וערבים-ישראליים בשטחי ישראל. היחידה לקחה חלק נרחב במבצעים ביחד עם יחידות מיוחדות אחרות.

קישורים חיצוניים 

 100 שעות על האמר בלב מדבר עם היחידה הנעלמת, באתר צה"ל, 6 בינואר 2021
 הצצה מיוחדת ליחידת הניוד הלילי של צה״ל, מקור ראשון, 15 ביוני 2021
 "טייסי קרקע": הצצה ליחידה שמכשירה לוחמים לפעילות בעומק שטח האויב, 10 בדצמבר 2020
 אור הוכמן, דוהרים קדימה, זרוע היבשה, דצמבר 2012
 בהסוואה: יום עם בית הספר לניוד מבצעי, אתר ג'יפולוג, 18 בספטמבר 2013
 
 נועם שרעבי, מזל עקרב, זרוע היבשה, 9 בפברואר 2014
 נועם שרעבי, הגעת ליעד, זרוע היבשה

הערות שוליים 

זרוע היבשה
נהיגה מבצעית